google/wiki40b huggingface dataset:
Καστανιώτισσα Ευβοίας

Ετυμολογία

Η ακριβής προέλευση του ονόματος “Καστανιώτισσα” δεν είναι γνωστή όμως πιθανολογείται ότι προήλθε από τις πολλές καστανιές και την παραγωγή κάστανων που όπως προκύπτει από έγγραφο του 1839 ήταν πολύ μεγάλη στο χωριό.

Ιστορία

Κατά την τουρκοκρατία ήταν τσιφλίκι Τούρκου. Από επίσημα κείμενα προκύπτει ότι το 1833 αγόρασαν το χωριό Άγγλοι έμποροι. Πριν από το 1838 το αγόρασε μαζί με τα χωριά Γαλατσάδες και Καματριάδες ο Γάλλος κτηματίας Πέτρος Δικαίος Τιες. Αυτός το πούλησε στον Άγγλο ιερέα Ερρίκο Δανιήλ Λέιβς. Η οικογένεια Λέιβς το 1861 θα το πουλήσει στο Γάλλο Φέλιξ Δε Μιμόν. Το 1925, πριν από τις απαλλοτριώσεις για την αποκατάσταση ντόπιων και προσφύγων, το χωριό ήταν στην ιδιοκτησία των 1)Μαρίας Β. Νομικού 2) Ισμήνης συζύγου Γ. Πετροπούλου και 3) Μαρίας Τάκη Διζενοπούλου κατοίκων Αθηνών. Το έτος 1924-25 δημιουργήθηκε στο κάτω μέρος του χωριού προσφυγικός συνοικισμός από γεωργούς πρόσφυγες της Μ. Ασίας. Οι κάτοικοί του ονόμασαν τον οικισμό Νέα Εγκίν για να θυμούνται την πατρίδα τους την Εγκίν που κατοικούνταν μόνο από Αρμενογραικούς (Χαϊχορούμηδες). Το όνομα του συνοικισμού δεν διατηρήθηκε για πολλά χρόνια γιατί οι πρόσφυγες συγχωνεύτηκαν με τους γηγενείς κατοίκους. Έτσι μετά το 1930 επικράτησε η παλιότερη ονομασία του χωριού.

Δημογραφικά στοιχεία

Σήμερα ο πληθυσμός ανέρχεται στους 224 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 270 κατοίκους. Η πρώτη φορά που το χωριό ξεπέρασε τους 400 κατοίκους ήταν το 1940 ενώ ο μέγιστος αριθμός κατοίκων σημειώθηκε το ίδιο έτος με 475 κατοίκους.
Οι πληθυσμιακές διακυμάνσεις, αποτυπώνονται στον παρακάτω πίνακα.

Διοικητικές μεταβολές

Το 1930, ο οικισμός Καστανιώτισσα αποσπάσθηκε από την κοινότητα Γαλατσάδων και ορίστηκε ως έδρα κοινότητας όπως και ο οικισμός Νέα Εγκίν, ο οποίος αποσπάσθηκε από τους Γαλατσάδες και προσαρτήθηκε στην Καστανιώτισσα. Το 1940, ο οικισμός Νέα Εγκίν καταργήθηκε. Το 1997  η κοινότητα καταργήθηκε και σύμφωνα με το Σχέδιο Καποδίστρια, η Καστανιώτισσα υπήρξε μέχρι το τέλος του 2010, οικισμός του Ωρεοί με έδρα τους Ωρεούς. Με βάση τη νέα διοικητική διαίρεση που προβλέπει το Σχέδιο Καλλικράτης, το χωριό εντάχθηκε στο Δήμο Ιστιαίας - Αιδηψού.

Τοποθεσία και Πρόσβαση

Η Καστανιώτισσα γειτνιάζει με τους Γαλατσάδες, τους Καματριάδες και τα Καμάρια. Το χωριό απέχει περίπου 7 χλμ. από την Ιστιαία, 21 χλμ. από την Αιδηψό και 112 χλμ. από την πόλη της Χαλκίδας.

Παραγωγή και Απασχόληση

Η κύρια ασχολία των κατοίκων είναι η γεωργία και περισσότερο η δενδροκαλλιέργεια (συκιές και φιστικιές).

Κοινοτικές δομές, εκπαίδευση και πολιτισμός

Ο ενοριακός ναός της Καστανιώτισσας είναι αφιερωμένος στην Αγία Παρασκευή  και εορτάζει στις 26 Ιουλίου. Το χωριό υπάγεται στην Ιερά Μητρόπολη Χαλκίδος, Ιστιαίας και Βορείων Σποράδων.
Ντίνος Ρόβλιας

Βιογραφία

Γεννήθηκε το 1956 στην Αθήνα. Σπούδασε Νομική στο Πανεπιστήμιο Αθηνών και συνέχισε τις σπουδές του με μεταπτυχιακό στο Δίκαιο Ακινήτων στο Πανεπιστήμιο Paris II.
Διετέλεσε Πρόεδρος του ΟΠΑΠ στο διάστημα 1989-1990, Νομικός Σύμβουλος του ΤΕΕ στο διάστημα 1999-2002 και Γενικός Γραμματέας Επικοινωνιών στο Υπουργείο Μεταφορών και Επικοινωνιών στο διάστημα 2000-2002. Έχει πλούσιο συγγραφικό έργο, τόσο σε θέματα Δικαίου των Κατασκευών, όσο και σε πολιτικά θέματα
Εξελέγη Βουλευτής Καρδίτσας με το ΠΑΣΟΚ το 2004, 2007 και 2009.  Τον Οκτώβριο του 2009 διορίστηκε Υφυπουργός Εσωτερικών στην Κυβέρνηση Γεωργίου Παπανδρέου 2009, θέση από την οποία παραιτήθηκε στις 15 Δεκεμβρίου του ίδιου έτους μετά από αποκάλυψη σημειώματος προερχομένου από το γραφείο του, το οποίο ζητούσε ευνοϊκές μεταθέσεις αστυνομικών και στρατιωτικών. Το 2010 διορίστηκε Υφυπουργός Περιφερειακής Ανάπτυξης και Ανταγωνιστικότητας.
Ουρανία Αφροδίτη

Η ονομασία Αφροδίτη Ουρανία ήταν μία αρχαία θρησκευτική επίκληση, και συγκεκριμένα ένα επίθετο της θεάς Αφροδίτης, που τόνιζε τον «ουράνιο» ή πνευματικό της χαρακτήρα, αντιδιαστέλλοντάς τον από τη «γήινη» πλευρά της, την Πάνδημο Αφροδίτη. Οι δύο επικλήσεις χρησιμοποιούνταν (κυρίως στα κείμενα) για να ξεχωρίσουν τον πνευματικό έρωτα σώματος και ψυχής από τον καθαρά σωματικό πόθο. Ο Πλάτων τη θεωρούσε, ακολουθώντας τον Ησίοδο, κόρη του θεού Ουρανού, που γεννήθηκε χωρίς μητέρα. Στις χοές που προσφέρονταν στην Ουρανία Αφροδίτη δεν έβαζαν κρασί. Σύμφωνα με τον Ηρόδοτο, οι Άραβες αποκαλούσαν αυτή την πλευρά της θεάς Αλίττα ή Ἀλιλάτ.
Η καθαρότερα διακρινόμενη ως μεσανατολική επίκληση της ελληνικής Αφροδίτης είναι η Ουρανία Αφροδίτη, η «Βασίλισσα των ουρανών» των αρχαίων σημιτικών λαών, κάτι που έχει ερμηνευθεί με βάση τον σεληνιακό χαρακτήρα της θεάς.
Ο πρώτος τόπος όπου καθιερώθηκε η λατρεία της ήταν τα Κύθηρα, πιθανώς σε σύνδεση με το εμπόριο της πορφύρας. Ακολούθησε η Αθήνα, όπου συνδέεται με τον μυθικό βασιλιά Πορφυρίωνα. Στη Θήβα η Αρμονία (η οποία έχει ταυτισθεί από κάποιους με την ίδια την Αφροδίτη) αφιέρωσε τρία αγάλματα της Αφροδίτης: την Ουρανία, την Πάνδημο και την Αποτροφία (που σημαίνει την «εκδιώκουσα», αυτή που εκδιώκει τον πόθο και τις πονηρές επιθυμίες από τις καρδιές των ανθρώπων).
Η Ουρανία Αφροδίτη έχαιρε τον ίδιο σεβασμό με την Πάνδημο. Την αποκαλούσαν «σεμνή» και οι ιέρειές της ήταν αγνές. Με την πάροδο του χρόνου ωστόσο η σημασία του όρου μεταβλήθηκε, πιθανώς εξαιτίας των φιλοσόφων και των φυλάκων της ηθικής, από τους οποίους τέθηκε ένας ριζικός διαχωρισμός μεταξύ της Ουρανίας και της Πανδήμου Αφροδίτης.
Σύμφωνα με τον Πλάτωνα υπάρχουν δύο Αφροδίτες: «η πρεσβύτερη, που δεν έχει μητέρα και αποκαλείται ουρανία Αφροδίτη, ούσα κόρη του Ουρανού, και η νεότερη, που είναι κόρη του Δία και της Διώνης, και αυτή την καλούμε πάνδημο». Ο ίδιος διαχωρισμός απαντάται και στο Συμπόσιον του Ξενοφώντος, αν και ο συγγραφέας αμφιβάλλει αν υπάρχουν δύο θεές ή αν η Ουρανία και η Πάνδημος είναι δύο ονόματα για την ίδια θεά, ωστόσο προσθέτει ότι το τελετουργικό για την Ουρανία είναι αγνότερο και σοβαρότερο από αυτό για την Πάνδημο. Η ίδια ιδέα εκφράζεται στην αναφορά από τον Νίκανδρο τον Κολοφώνιο στον Αθήναιο (569d) ότι μετά από την εποχή του Σόλωνος οι Εταίρες τέθηκαν υπό την προστασία της Πανδήμου Αφροδίτης. Αλλά δεν υπάρχει αμφιβολία ότι η λατρεία της Αφροδίτης συνολικά ήταν το ίδιο αγνή με τη λατρεία κάθε άλλης θεότητας.
Η Αφροδίτη Ουρανία παριστάνεται στην αρχαία ελληνική τέχνη πάνω σε έναν κύκνο, σε μια χελώνα ή πάνω σε μια σφαίρα-αναπαράσταση της ουράνιας σφαίρας.
Αμφίων ο Επειός

Ο Αμφίων ο Επειός ήταν ο ένας από τους τρεις αρχηγούς των Επειών που έλαβαν μέρος στην εκστρατεία της Τροίας, όπως αναφέρει η Ιλιάδα (Ν 692). Ο Κόιντος ο Σμυρναίος αναφέρει ότι τον σκότωσε ο Αινείας. Η κόρη αυτού του Αμφίονα, η Χλωρίδα, νίκησε στους γυναικείους αγώνες της Ολυμπίας που είχε διοργανώσει η Ιπποδάμεια.
2963 Τσεν Τσιατζένγκ

Φυσικά χαρακτηριστικά

Τα φυσικά χαρακτηριστικά του Τσεν Τσιατζένγκ είναι άγνωστα.
Πολιτεία (Δίσκος)

Επανέκδοση μετά τη μεταπολίτευση

Μόλις έπεσε η Χούντα στις 24 Ιουλίου του 1974, η εταιρεία Collumbia άρχισε να επανεκδίδει τους δίσκους του Θεοδωράκη
κατόπιν επιθυμίας του ίδιου. Όσον αφορά όμως τις 2 Πολιτείες, δεν τις εξέδωσε με την ανωτέρω μορφή επειδή ο Θεοδωράκης είπε
στο Διευθυντή της εταιρείας Τάκη Λαμπρόπουλο ν' αφαιρέσει τα τραγούδια τα οποία είχαν λογοκριθεί επειδή 
δεν ήθελε να τα δει να ξανακυκλοφορούν σε δίσκο. Ο Λαμπρόπουλος λοιπόν του είπε να διαλέξει εκείνος ποια τραγούδια απ' τον
κάθε δίσκο ήθελε να επανεκδοθούν κι ο Θεοδωράκης διάλεξε 9 απ' την Πολιτεία Α' και 4 απ' την Πολιτεία Β' και τα ενσωμάτωσε όλα σ' ένα δίσκο ο οποίος εκδόθηκε στις 13 Νοεμβρίου του 1976. Επειδή όμως στο δίσκο υπήρχε χώρος για ένα τραγούδι ακόμα,
τον συμπλήρωσε με το Αυτούς που βλέπεις το οποίο δεν υπήρχε σε καμία απ' τις 2 Πολιτείες στην αρχική τους έκδοση. Επίσης το 
τραγούδι Καημός το οποίο είναι το 1ο τραγούδι της 1ης πλευράς, το έβαλαν στην 2η εκτέλεση με το Γρηγόρη Μπιθικώτση & τη συνοδεία Χορωδίας επειδή η 1η με το δίδυμο Στέλιου Καζαντζίδη & Μαρινέλλας είχε λογοκριθεί. Όμως αφαίρεσαν τη Χορωδία η οποία τραγουδά το ρεφραίν του τραγουδιού μετά το τέλος της Εισαγωγής λόγω ελλείψεως χώρου.
Αστραπαίος

Το επίθετο Αστραπαίος ήταν μία αρχαία θρησκευτική επίκληση, και συγκεκριμένα μια ονομασία του θεού Δία, ως του θεού που προκαλεί τις αστραπές.
Στην αρχαία Αθήνα υπήρχε βωμός του Αστραπαίου Διός, από όπου οι Πυθαϊστές για τρεις μήνες και επί τρεις συνεχείς ημέρες και νύκτες κάθε μήνα παρατηρούσαν τον ουρανό μέχρι που να δουν αστραπή, οπότε απέστελναν αντιπροσωπεία στους Δελφούς. Εκτός των Αθηνών, παραδίδεται ότι στην πόλη `Αντανδρο της Τρωάδας, στη Μυσία, υπήρχε εορτή προς τιμή του Αστραπαίου Διός.
Ελληνική απογραφή 1951

Μητρικές γλώσσες και θρησκεύματα

Από τους 7.632.801 κατοίκους 7.297.827 δήλωσαν την Ελληνική ως μητρική γλώσσα, ποσοστό 95,6%. Την Τουρκική δήλωσαν 179.895, από τους οποίους 87.654 ήταν Χριστιανοί παντός δόγματος και 92.219 μουσουλμάνοι. Άλλες γλώσσες με σημαντικό πληθυσμό ήταν η Σλαβική, την οποία δήλωσαν 41.017, η Βλάχικη με 39.885, η Αλβανική με 22.736 και η Πομακική με 18.671 ομιλητές. Οι υπόλοιπες γλώσσες δεν ξεπερνούν τους 10.000 ομιλητές. Συνολικά οι ξενόγλωσσοι ανήλθαν στους 334.923.
Οι Χριστιανοί αποτελούν τη μεγάλη πλειοψηφία του πληθυσμού. Συγκεκριμένα, 7.472.559 δήλωσαν Ορθόδοξοι στο δόγμα, 28.430 Καθολικοί, 7.034 Διαμαρτυρόμενοι, ενώ 5.643 δήλωσαν κάποιο άλλο δόγμα. Οι Μουσουλμάνοι αποτελούν τη μεγαλύτερη μειονοτική θρησκευτική ομάδα με 112.665, δηλαδή το 1,5% του συνολικού πληθυσμού. Οι Έλληνες Εβραίοι ήταν 6.325, σαφώς λιγότεροι από την προ του πολέμου απογραφή του 1928 (72.791). Υπολογίζεται ότι από τους 77.000 περίπου Έλληνες Εβραίους στην αυγή του πολέμου, 60.000 κατέληξαν στα στρατόπεδα συγκέντρωσης. Το ποσοστό των θανάτων, που ανήλθε στο 77-78% του προπολεμικού εβραϊκού πληθυσμού, ήταν ένα από τα μεγαλύτερα στην Ευρώπη.
Φραγκίσκος Προσαλέντης

Βιογραφία

Γεννήθηκε στην Κέρκυρα στις 11 Απριλίου 1679. Πατέρας του ήταν ο δόκτωρ Ιππόλυτος Προσαλέντης. Ήλθε στην Κωνσταντινούπολη και συνόδευσε τον Αλέξανδρο Ελλάδιο στην Αγγλία, όπου κατατάχθηκε τρόφιμος στο βραχύβιο Ελληνικό Φροντιστήριο του Πανεπιστημίου της Οξφόρδης. Αντιτάχτηκε με τον εκεί τρόπο διδασκαλίας, και της προσπάθειας προσηλυτισμού των Ελλήνων στην καθολική πίστη. Επέστρεψε στην πατρίδα του και χειροτονήθηκε ιερέας το 1708. Αργότερα έγινε μοναχός και μετονομάστηκε Φιλόθεος. Κήρυξε τον λόγο του θεού στην Κέρκυρα από το 1709-1712 και στη Ζάκυνθο το 1713.
Απεβίωσε στις 25 Σεπτεμβρίου 1728.
Ποζιτρόνιουμ

Το ποζιτρόνιουμ είναι ένα μη συνηθισμένο υδρογονοειδές σύστημα. Αποτελείται από ένα ποζιτρόνιο και ένα ηλεκτρόνιο. Έχει χρόνο ζωής 1,1 μs .
Τα επίπεδα της τροχιάς και της ενέργειας των δύο σωματιδίων είναι παρόμοια με εκείνα του ατόμου του υδρογόνου (που είναι δεσμευμένη κατάσταση ενός πρωτονίου και ενός ηλεκτρονίου). Ωστόσο, λόγω της μειωμένης μάζας, οι συχνότητες των φασματικών γραμμών είναι μικρότερες από το ήμισυ των αντίστοιχων γραμμών υδρογόνου.
Ουντμουρτική κουζίνα

Η Ουντμουρτική κουζίνα αποτελείται από την κουζίνα της Ουντμουρτίας και των Ουντμούρτ, και χαρακτηρίζεται από την πλούσια χρήση τοπικών τροφίμων. Οι παλιές παραδόσεις περιλαμβάνουν τρόφιμα που παρασκευάζονται από δημητριακά και από άλευρα, ειδικά από λευκασμένη σίκαλη, κριθάρι, σιτάρι, και  φαγόπυρο. Το κρέας, τα λαχανικά και το μαύρο ψωμί είναι βασικά τρόφιμα στην Ουντμουρτική κουζίνα. Πρόσθετα τρόφιμα περιλαμβάνουν τα πελμένι, τις τηγανίτες, τα γλυκά και τις μικρές τάρτες. Το γάλα είναι σπάνιο αγαθό, και αυτό που υπάρχει συχνά φτιάχνεται σε αϊράνι, ένα είδος ξινόγαλου.
Οι Ουντμούρτιοι ιστορικά εμπλέκονται στην κτηνοτροφία, τη γεωργική παραγωγή και το κυνήγι. Η Μελισσοκομία είναι μια κοινή πρακτική μεταξύ των Ουντμούρτιων και άλλων ομάδων στην περιοχή. Η εκτροφή χοίρων, επίσης υπάρχει. Οι πατάτες, τα λαχανικά και το λινάρι παράγονται σε σημαντικές ποσότητες στην Ουντμουρτία. Για το σύνολο της γεωργικής παραγωγής στη Ρωσία, η Ουντμουρτία κατετάγη ως 33η.

Πελμένι

Τα ζυμαρικά (πελμένι) είναι το πιο γνωστό Ουντμουρτικό εθνικό πιάτο, και στα Ουντμουρτικά ονομάζεται πελνάν, που σημαίνει "ψωμί αυτιού" (пельнянь: пель − αυτί, нянь – ψωμί). Αυτό το "ψωμί αυτιού" γίνεται με τη χρήση διαφόρων σφραγισμάτων που κυμαίνονται από μανιτάρια και μούρα έως κρέας και το λάχανο. Η δημιουργία του πελμένι γίνεται παραδοσιακά το φθινόπωρο. Ετοιμάζεται σε μεγάλες ποσότητες, διατηρούνται στο κρύο, και στη συνέχεια τρώγονται κατά τη διάρκεια του χειμώνα.
Η σημασία του πελμένι στον Ουντμουρτικό πολιτισμό τονίζεται από το γεγονός ότι το 2004 παρουσιάστηκε στην Ουντμουρτική πρωτεύουσα του Ιζκάρ (Ιζέφσκ) ένα μνημείο, το οποίο απεικονίζει ένα πελμένι ενός μέτρου μακρύ στο τέλος ενός πιρουνιού τριών μέτρων μακρύ.
Κυβέρνηση Γεωργίου Ράλλη 1980

Κυβερνητικό έργο

Τα γενικά χαρακτηριστικά της περιόδου είναι η μετριοπαθής πολιτική σκέψη του νέου πρωθυπουργού, τα αλλεπάλληλα εσωτερικά προβλήματα της κυβέρνησης, οι συνεχιζόμενες επιπτώσεις της διεθνούς οικονομικής ύφεσης, λόγω της δεύτερης συνεχόμενης πετρελαίκής κρίσης, που είχε ξεσπάσει το καλοκαίρι του 1979. 
Η αδιάπτωτη επιμονή του Ράλλη στην επικράτηση ήπιου πολιτικού κλίματος και στον πλήρη σεβασμό των κανόνων του κοινοβουλευτισμού, δεν άρκεσε για να βελτιώσει την εικόνα της ΝΔ. Τη στιγμή αυτή η κοινή γνώμη, κουρασμένη και από την οικονομική κρίση, επιζητούσε ριζικές αλλαγές, αίτημα που έσπευσε να εκφράσει ο Παπανδρέου. Ο Ράλλης εξέφραζε σε μεγάλο βαθμό τη συνέχεια με την πολιτική των τελευταίων ετών, ενώ η ΝΔ παρουσίαζε σημεία κόπωσης από την παραμονή της στην εξουσία. Εξάλλου η μικρή διαφορά με την οποία είχε επικρατήσει ο Ράλλης έναντι του Ευάγγελου Αβέρωφ, καταδείκνυε ότι «η θέση του πρωθυπουργού απείχε πολύ από το να είναι παντοδύναμη στο εσωτερικό του κόμματός του. Οι διαφωνίες Ράλλη και Αβέρωφ συχνά θα εμφανιστούν και δημόσια (λόγου χάριν στο πεδίο της οικονομικής πολιτικής), με αποτέλεσμα να πληγεί η εικόνα της κυβέρνησης» 
Η κυβέρνηση Ράλλη θα επιφορτιστεί με τον χειρισμό σημαντικών θεμάτων εξωτερικής πολιτικής, όπως την επάνοδο της Ελλάδος στο στρατιωτικό σκέλος του ΝΑΤΟ και την ολοκλήρωση των διαδικασιών για την πλήρη και τυπική ένταξη της χώρας στις Ευρωπαϊκές Κοινότητες, την 1η Ιανουαρίου 1981. Ακόμα, εκτός από την οικονομική κρίση και σοβαρή απεργιακή αναταραχή, θα αντιμετωπίσει επιπλέον δυσκολίες από τον ισχυρό σεισμό στις 24 Φεβρουαρίου 1981, από τους αλλεπάλληλους εμπρησμούς στο κέντρο της Αθήνας, καθώς και από τις τεράστιες πυρκαγιές δασών στην Αττική και άλλα μέρη της χώρας το καλοκαίρι του 1981
Τα εγκαίνια νέων δημοσίων έργων (ανάμεσα στα άλλα του υδροηλεκτρικού φράγματος στο Πουρνάρι Άρτας, των εγκαταστάσεων αποθήκευσης πετρελαίου στην Καβάλα ή η θεμελίωση του Πολιτιστικού Κέντρου Αθηνών-που δεν θα αποπερατωθεί), η προώθηση των έργων του μετρό της Αθήνας και του αεροδρομίου των Σπάτων, ή η ενίσχυση της ΝΔ από πολιτικούς του Κέντρου και της Εθνικής Παράταξης δεν θα μπορέσουν να ανατρέψουν την εικόνα αυτή. Η κυβέρνηση αυτή μετά την παραίτησή της στις 17 Σεπτεμβρίου 1981, επαναδιορίστηκε ως υπηρεσιακή κυβέρνηση για την διεξαγωγή των εκλογών.

Διαδοχή

Η κυβέρνησή του διεξήγαγε και τις εκλογές της 18ης Οκτωβρίου 1981, στις οποίες νικητής αναδείχτηκε το ΠΑΣΟΚ που σχημάτισε την Κυβέρνηση Ανδρέα Παπανδρέου 1981.
Απεργία της Σύρου (1879)

Η Απεργία της Σύρου το 1879 ήταν η πρώτη κινητοποίηση εργατών στην ιστορία του ανεξάρτητου ελληνικού κράτους. Πραγματοποίηθηκε στις αρχές του 1879 και έληξε με την ικανοποίηση των αιτημάτων των απεργών από την εργοδοσία.

Ιστορικό υπόβαθρο

Η Σύρος, από ιδρύσεως του ελληνικού κράτους ήταν πρωτοπόρα στην εμπορική και στη ναυτιλιακή ανάπτυξη. Κατά τη δεκαετία του 1870 διέθετε ήδη οργανωμένο ναυπηγείο στο οποίο απασχολούνταν 1.500 εργάτες, όπως και βυρσοδεψεία, με 500 εργαζόμενους. Μάλιστα στην Ερμούπολη ιδρύθηκε στην αρχή του 1879 το πρώτο εργατικό σωματείο στα χρονικά, με την επωνυμία «Αδελφικός Σύλλογος Ξυλουργών του Ναυπηγείου Σύρου». Οι οικονομικές συνθήκες της εποχής είχαν επιδεινωθεί μετά το ξέσπασμα της νομισματικής κρίσης που εξανέμισε σχεδόν ολοκληρωτικά την αξία των ήδη εξευτελιστικών ημερομισθίων με τα οποία αμείβονταν οι εργάτες του νησιού. Επιπλέον οι συνθήκες εργασίας ήταν ιδιαίτερα καταπιεστικές για αυτούς, καθώς υποχρεώνονταν να εργάζονται περισσότερο από 12 ώρες ημερησίως, ενώ υπήρχε και η λεγόμενη «αγγαρεία» της Κυριακής, βάσει της οποίας αναγκάζονταν να παρέχουν τις υπηρεσίες τους επί 2ωρο και μάλιστα αμισθί.

Οι απεργίες

Στις 16 Φεβρουαρίου του 1879 οι εργάτες του ναυπηγείου της Σύρου ξεκίνησαν απεργία, η οποία κράτησε επί μια εβδομάδα και τερματίσθηκε με την αποδοχή των αιτημάτων τους από τη διοίκηση της εταιρείας. Σχεδόν παράλληλα, στις 21 Φεβρουαρίου ξέσπασε απεργία και των εργατών στα βυρσοδεψεία με αιτήματα την αύξηση του μεροκάματου κατά 27%, τη μείωση των καθημερινών ωρών εργασίας και την κατάργηση της «αγγαρείας». Η κινητοποίηση οδήγησε γρήγορα σε αιματηρά επεισόδια, που άρχισαν με συγκρούσεις μεταξύ απεργών και απεργοσπαστών και κατέληξαν στο θάνατο ενός αστυνομικού, που κτυπήθηκε από πέτρα στο κεφάλι. Η σύρραξη τερματίσθηκε με την επέμβαση στρατιωτικών δυνάμεων που κλήθηκαν με παράκληση του νομάρχη απ’ την Αθήνα, αλλά η απεργία δεν διακόπηκε, έως ότου, μια εβδομάδα αργότερα, τα αιτήματα έγιναν αποδεκτά από τους εργοδότες.
Εθνόσημο της Ισλανδίας

Το εθνόσημο της Ισλανδίας ή Skjaldarmerki Íslands είναι ένας αργυρός σταυρός σε έναν θυρεό σε χρώμα μπλε του ουρανού, με έναν σταυρό χρώματος κόκκινου της φωτιάς να βρίσκεται μέσα στον ασημένιο σταυρό. Αυτοί που κρατούν το σταυρό (landvættir) στέκονται σε ένα κομμάτι από λάβα pahoehoe. Ο ταύρος (Griðungur) είναι προστάτης της νοτιοδυτικής Ισλανδίας, ο αετός (Gammur) προστατεύει τη βορειοδυτική χώρα, ο δράκος (Dreki) φρουρεί τα βορειανατολικά και ο μεγάλος Γίγαντας- Βράχος (Bergrisi) τα νοτιoανατολικά της χώρας.

Ιστορία

Η Ισλανδία ιστορικά είχε διάφορα εθνόσημα: το πρώτο από αυτά πιστεύεται ότι ήταν ένας θυρεός με 6 μπλε λωρίδες και 6 ασημί λωρίδες, πιθανότατα συμβολίζοντας τα 12 þing της Ισλανδικής Κοινοπολιτείας.
Στις 3 Οκτωβρίου 1903 το εθνόσημο άλλαξε σε λευκό γεράκι σε μπλε θυρεό. Το πρώτο εθνόσημο με τους landvættir επισημοποιήθηκε στις 12 Φεβρουαρίου 1919, συμβολίζοντας το Βασίλειο της Ισλανδίας επί κατοχής από τη Δανία. Αυτό διήρκεσε ως την ανακήρυξη της ανεξαρτησίας της Ισλανδίας.
Μετά την ανεξαρτησία τον Ιούνιο του 1944, επανασχεδιάστηκε το εθνόσημο με την αφαίρεση του δανικού στέμματος και  τη βελτίωση του προγενέστερου συμβόλου των landvættir.
Martin-Baker MB 5

Σχεδιασμός και ανάπτυξη

Το αεροσκάφος που εξελίχθηκε τελικά στο MB 5 ξεκίνησε ως το δεύτερο πρωτότυπο του Martin-Baker MB 3. Το δεύτερο είχε προκύψει σε μια προσπάθεια να καλυφθεί η απαίτηση F.18/39 του Υπουργείου Αεροπορίας για την απόκτηση νέου ευέλικτου μαχητικού το οποίο θα μπορούσε να πετά με ταχύτητες άνω των 400 mph. Το αρχικό ΜΒ 3 συνετρίβη το 1942, με απώλεια του πιλότου του. Συνέπεια του ατυχήματος ήταν να καθυστερήσει η ολοκλήρωση του δεύτερου πρωτοτύπου. Αρχικά προβλέπονταν η ενσωμάτωση διάφορων αλλαγών και η ολοκλήρωση του ως ΜΒ 4, όμως αντί αυτού προτιμήθηκε τελικά ο ριζικός επανασχεδιασμός.
Το νέο αεροσκάφος ονομάστηκε ΜΒ 5. Είχε πτέρυγες παρόμοιες με του ΜΒ 3, αλλά εντελώς διαφορετική άτρακτο κατασκευασμένη από ατσάλινους σωλήνες. Προωθούνταν από υδρόψυκτο V-12 κινητήρα Rolls-Royce Griffon 83, μέγιστης ισχύος 2.340 hp, που κινούσε δύο τρίφυλλες έλικες στρεφόμενες με αντίθετη φορά. Ο οπλισμός αποτελούνταν από τέσσερα πυροβόλα Hispano-Suiza HS.404 των 20 mm στα φτερά και το σύστημα προσγείωσης ήταν ανασυρόμενο. Ολοκληρώθηκε στα πλαίσια του συμβολαίου για την κατασκευή του ΜΒ 3.
Ρόναλντ Σκόμπι

Γενικά

Με το τέλος των γυμνασιακών του σπουδών ακολούθησε στρατιωτική καριέρα. Το 1914 κατατάχθηκε στο Βασιλικό Μηχανικό και περί τα τέλη του Α' Π.Π. έφερε τον βαθμό του λοχαγού. Ακολούθως ανέλαβε διευθυντής πυροβολικού.
 
Με το ξέσπασμα του Β' Π.Π. έφερε τον βαθμό του ταξίαρχου και υπηρετούσε ως επιτελικός στο υπουργείο Πολέμου.  Το 1940 ανέλαβε αναπληρωτής γενικός υπασπιστής στο Αρχηγείο της Μέσης Ανατολής και το 1941 ανέλαβε διοικητής του πολιορκούμενου Τομπρούκ στα σύνορα Λιβύης Αιγύπτου κατά την πρώτη προέλαση των γερμανικών δυνάμεων του στρατηγού Ρόμελ. Μετά την επιτυχία που σημείωσαν οι συμμαχικές δυνάμεις το 1942 ανέλαβε γενικός διοικητής της Μάλτας. Στις 22 Μαρτίου του 1943 προαχθείς σε υποστράτηγο ανέλαβε αρχηγός του Γενικού Επιτελείου του Στρατηγείου της Μέσης Ανατολής. Στις 11 Δεκεμβρίου του 1943 ανέλαβε διοικητής του 3ου Σώματος Στρατού που θα μεταφερόταν από το Σαλέρνο στην Ελλάδα, για την εκδίωξη των Γερμανών. Έτσι με τη Συμφωνία της Καζέρτας (Σεπτέμβριος του 1944) ορίσθηκε αρχιστράτηγος των αγγλικών και ελληνικών ενόπλων δυνάμεων στην Ελλάδα, όπου μετά την εκκένωση της Αθήνας από τους Γερμανούς, ακολούθησε η αποβίβαση των βρετανικών δυνάμεων που όμως ενεπλάκησαν στον ελληνικό εμφύλιο πόλεμο. Ο ρόλος του στα Δεκεμβριανά ήταν πρωταγωνιστικός αλλά και ιδιαίτερα αποφασιστικός επί των τότε εξελίξεων π.χ. προώθηση του αρχιεπισκόπου Δαμασκηνού, Συμφωνία της Βάρκιζας κ.λπ. Ο ίδιος ο στρατάρχης Αλεξάντερ έχοντας δει στην Αθήνα την κατάσταση αποφάσισε την αντικατάσταση του στρατηγού Σκόμπυ ο οποίος θεωρούταν οτι δεν είχε πολεμική εμπειρία καθώς είχε υπηρετήσει σε διοικητικές θέσεις. Ο Αλεξάντερ διέταξε την άμεση αναχώρηση από την Ιταλία του υποστράτηγου Τζων Χωκσγουερθ και του ταξιάρχου Χιου Μάνεριγκ, οι οποίοι πλαισιώθηκαν από το εμπειροπόλεμο επιτελείο του 10ου Σώματος Στρατού και συστάθηκε η Στρατιωτική Διοίκηση Αθηνών (Military Command Athens), η οποία διεξήγαγε τις στρατιωτικές επιχειρήσεις ως το τέλος της μάχης, άλλα έμεινε στην αφάνεια για να μη πληγεί το κύρος του στρατηγού Σκόμπυ .
Ο στρατηγός Σκόμπι παρέμεινε στην Ελλάδα μέχρι τις πρώτες μεταπολεμικές εκλογές του 1946 οπότε και επέστρεψε στην Αγγλία και αποστρατεύτηκε το 1951 με πολλές τιμητικές διακρίσεις.
Μηχανική καταπόνηση

Η μηχανική καταπόνηση είναι η επίδραση δυνάμεων και ροπών πάνω σε σώματα, που τα παραμορφώνει. Ως σώματα νοούνται τα αντικείμενα που από μόνα τους διατηρούν το σχήμα τους, όπως για παράδειγμα τα στερεά. Οι δυνάμεις που τα παραμορφώνουν προκύπτουν είτε από την αλληλεπίδραση με το περιβάλλον τους είτε από τα ίδια. Η παραμόρφωση συμβαίνει στους δομικούς λίθους που απαρτίζουν το σώμα, οι οποίοι του δίνουν συνοχή και κρατούν το σχήμα του σταθερό. Κατά βάση η παραμόρφωση αφορά το μικροσκοπικό επίπεδο, για παράδειγμα τα άτομα ή τα μόρια ενός στερεού στα οποία κατανέμεται ο φόρτος από τις δυνάμεις και τις ροπές αναγκάζοντάς τα να μετακινηθούν σε σχέση με τα διπλανά τους. Η παραμόρφωση αυτή πολλές φορές γίνεται αντιληπτή και μακροσκοπικά, δηλαδή το σώμα αλλάζει το σχήμα του και το αντιλαμβανόμαστε είτε με τις αισθήσεις μας (όραση, αφή) είτε με τη χρήση οργάνων μέτρησης. Η καταπόνηση του σώματος μπορεί να οφείλεται και στο ίδιο το σώμα, μπορεί δηλαδή αυτό να υφίσταται δυνάμεις από το περιβάλλον επειδή διαστέλλεται ή συστέλλεται, από τους δομικούς του λίθους (κατασκευαστικές ατέλειες, υλικά με μνήμη) ή από φαινόμενες δυνάμεις επειδή περιστρέφεται.
Καταπόνηση μπορεί να υφίστανται και σώματα που διατηρούν το σχήμα τους αλλά δεν είναι στερεά, όπως μια σταγόνα νερού που συμπιέζεται και παραμορφώνεται από έναν συνδετήρα που ακουμπά πάνω της. Όμοια μπορεί να καταπονείται και ένα σύνθετο σώμα όπως ένα μπαλόνι με νερό, μια μπάλα ποδοσφαίρου ή ένας πλανήτης που υφίσταται παλιρροϊκές δυνάμεις από άλλα ουράνια σώματα.

Είδη καταπόνησης στα στερεά σώματα

Η καταπόνηση των στερεών σωμάτων μελετάται από τη Μηχανική, η οποία χωρίζει τις καταπονήσεις τους σε έξι βασικά (απλά) είδη. Οι πιο σύνθετες καταπονήσεις αναλύονται ως συνδυασμός απλών καταπονήσεων και υπολογίζονται με βάση αυτές. Τα απλά είδη καταπονήσεων μοντελοποιούνται προσεγγιστικά πάνω σε ιδανικά στερεά σώματα που έχουν απλά σχήματα, θεωρούνται ομογενή και ισότροπα και καλούνται «φορείς φορτίων».
2148 Επειός

Φυσικά χαρακτηριστικά

Τα φυσικά χαρακτηριστικά του Επειού είναι άγνωστα.
Πανελλήνιο Πρωτάθλημα Microsoft Office Specialist

Το Πανελλήνιο Πρωτάθλημα Microsoft Office Specialist είναι διαγωνισμός που διεξάγεται στην Ελλάδα από το 2002. Αξιολογεί τις δεξιότητες των μαθητών στις εφαρμογές Office Word, Office Excel και Office PowerPoint της Microsoft. Το Πανελλήνιο Πρωτάθλημα Microsoft Office Specialist διοργανώνεται από τους φορείς Πιστοποίησης Πληροφορικής ACTA Α.Ε. και ACTA - Infotest. Ο διαγωνισμός αυτός αποτελεί αναπόσπαστο κομμάτι του Παγκοσμίου Πρωταθλήματος Microsoft Office Specialist, που διοργανώνεται από την Certiport / Pearson Vue. Το Πανελλήνιο Πρωτάθλημα Microsoft Office Specialist απευθύνεται αποκλειστικά σε άτομα ηλικίας δεκατριών (13) έως και είκοσι δύο (22) ετών.